༔ གནས་གཤིན་རྗེའི་ཡུལ་གསུམ་ལ་ཡ་མི་ང་བ་ཞིག་དགོས༔ དེ་ལྟར་བགྱིས་ན་འབྲས་བུ་བཟང་པོ་གཞན་ལ་ངོམ་ཆོག་པ་ཡོང་༔ ཞེས་གསུངས་སོ༔ གབ་ཡིག མ་རྒྱུད་ལ གསང་བའོ༔ ཞེས་པ་དེ་ཡི་འཕྲུལ་འཁོར་གྱི་གབ་ཡིག་གཉིས་པ་ལ༔ སྐུ་པདྨ་འབྱུང་གནས༔ གསུང་ནག་པོ་པ༔ ཐུགས་ཌཱོམྦྷི་ཝ༔ ཡོན་ཏན་ལོ་ཧི་པ༔ ཕྲིན་ལས་ཆོས་སྐྱོང་ཞབས་ཏེ་སྣང་ངོར་སྤྲུལ་པའོ༔ དགའ་རབ་རྡོ་རྗེ༔ ཏཻ་ལོ་པ༔ ཤྲཱི་སིངྷ༔ ནཱ་རོ་པ༔ འཇམ་དཔལ་བཤེས་གཉེན༔ དམ་པ་སངས་རྒྱས༔ ས་ར་ཧ༔ མི་ལ་རས་པ་བཅས་ཕྱིས་འབྱུང་ལུང་བསྟན་པ་རིན་ཆེན་སྣང་གི་གབ་ཡིག་གོ༔ དེ་ལྟར་གསང་དབང་བདེ་ཆེན་འཁོར་ལོ་རྒྱ་གར་ནས་བརྒྱུད་དེ༔ བོད་དུ་མཆིམས་ཕུ་སོགས་ལ་དཀྱིལ་འཁོར་གྱི་དབང་མང་པོ་བསྐུར་བའི་སྙན་དུ་བརྒྱུད་པ་དང་༔ ཁྲ་འབྲུག་ཏུ་བཀའ་འདུས་ཆོས་ཀྱི་རྒྱ་མཚོའི་དབང་བསྐུར་བས༔ གསང་དབང་གི་བྱིན་འབེབས་སྐབས་སུ་བུ་མོ་རས་སྔོན་གྱི་ཨང་རག་གྱོན་པ༔ རུས་པའི་རྒྱན་སྤྲས་པ་ཞིག་དཀྱིལ་འཁོར་གྱི་མཐའ་ནས་གར་འཆམ་པ་ཁྲོམ་པ་རྣམས་ཀྱིས་མཐོང་བར་གྱུར༔ རྗེ་འབངས་ཉེར་ལྔའི་དག་སྣང་མཇལ་བར་མནྡ་ར་བ་དངོས་སུ་བྱོན༔ སློབ་དཔོན་རྡོ་རྗེ་འཆང་ཡབ་ཡུམ་སྐུར་བཞེངས་ཏེ་དཀྱིལ་འཁོར་གྱི་གཙོ་བོར་བཞུགས་ནས༔ ཡེ་ཤེས་མཚོ་རྒྱལ༔ བལ་འབངས་ཀ་ལ་སིདྡྷི༔ བལ་མོ་ཤཱཀྱ་དྷེ་ཝ༔ མོན་མོ་བཀྲ་ཤིས་ཁྱེའུ་འདྲེན་བཅས་པ་རིགས་ཀྱི་མཁའ་འགྲོའི་སྐུར་བཞེངས་ནས་དཀྱིལ་འཁོར་གསང་དབང་དངོས་སུ་ཐོབ༔ དེ་ཡི་ཚེ་སྙན་བརྒྱུད་ཀྱི་མན་ངག་ཞལ་ཤེས་པྲ་ཁྲིད་བཅས་པ་ཡེ་ཤེས་མཚོ་རྒྱལ་གྱིས་ཤོག་སེར་ལོགས་སུ་བཀོད་ནས༔ བླ་མ་བཀའ་འདུས༔ བདེར་འདུས༔ མཁའ་འགྲོ་ཆོས་བཞི༔ ཐུགས་སྒྲུབ་རྣམ་ལྔ༔ བཀའ་དགོངས་ཕུར་གསུམ་དཀྱིལ་འཁོར་ཆ་ལག་ཏུ་གབ་སྦས་ལྡེ་མིག་སྐོར་རོ༔ ས་མ་ཡ༔ «དེ་ལྟར་དབང་གི་བཅའ་གཞི་གོང་ལྟར་ལ༔ སྟ་གོན་སོགས་བགྱིས་པ་ནི༔ ཐོག་མར་རིག་མ་དེ་ལ་ཁྲུས་བསྩལ༔ གོས་དཀར་པོ་བཀོན༔ དག་གཙང་ལེགས་པར་བགྱིས༔ ལུས་སྤོས་ཆུས་བྱུག༔ དེ་ནས་རིགས་ལྔ་དར་དཔྱང་བརྒྱན༔ གོས་གཙང་ལ་མཛེས་པ་ཌཱཀྐིའི་ཆ་ལུགས་རུས་རྒྱན་སོགས་ཀྱིས་ལེགས་པར་སྤྲས༔ གདན་གྱི་སྟེང་དུ་འཁོད༔ བྱིན་འབེབས་བྱ༔ མཁའ་འགྲོའི་ཆོ་ག་དང་ཚོགས་བཏང་༔ ཧ་རི་ནི་སས་དབང་སྒྲུབ་བྱ༔ རིག་མར་རྡོ་རྗེ་ཕག་མོར་དངོས་སུ་བསྐྱེད་བསྟིམ་བྱ༔ ཞག་གསུམ་མམ་གཅིག་ལ་སྒྲུབ་པའི་ཆ་རྐྱེན་བྱ༔ དཀྱིལ་འཁོར་ལ་ཚོམ་བུ་ཕུལ༔ མལ་སའི་མགོ་དེ་ཕྱོགས་སུ་གཏད་ལ་ཉལ༔ རྨིས་ལྟས་བཟང་པོར་མ་བྱུང་ན་མཁའ་འགྲོའི་བཀའ་ཆད་ཡིན་པས་ཕྱག་དང་ཚོགས་འཁོར་ཉམས་བསྐང་དགོས༔ དེ་མ་བགྱིས་པ་ལ་དབང་མི་བསྐུར༔ ལས་དང་ལྡན་པ་ལ་དབང་སྦྱིན་པ་ནི༔ བུམ་ཆུས་བསང་སྦྱངས་བགྱིས་ལ༔» ཨོྃ་བཛྲ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུྃ་ཕཊ྄ཿ ཨོྃ་སྭ་བྷཱ་ཝ་ཤུདྡྷོ་སརྦ་དྷརྨ་སྭ་བྷཱ་ཝ་ཤུདྡྷོ྅་ཧཾ༔ སྟོང་པ་ཉིད་དུ་གྱུར༔ སྟོང་པའི་ངང་ལས༔ མདུན་གྱི་ནམ་མཁའི་གནས་སུ་པདྨ་ཉི་ཟླ་སྤེལ་བའི་ཁྲི་སྟེང་དུ༔ བྷྱོ་དང་བཾ་ལས་བྱུང་བའི་མ་གཅིག་རྡོ་རྗེ་རྣལ་འབྱོར་མ༔ སྐུ་མདོག་པདྨ་རཱ་གའི་མདངས་དང་ལྡན་པ༔ ཕྱག་གཡས་ཐོད་པའི་ཌཱ་མ་རུ་ནམ་མཁའ་ལ་འཁྲོལ་ཞིང་༔ གཡོན་པའི་བྷནྡྷའི་ནང་དུ་འཆི་མེད་བདུད་རྩི་དཀར་དམར་གྱི་བཅུད་ཀྱིས་གཏམས་པ་ཐུགས་ཀར་བསྣམས་ཤིང་༔ སྐུ་ལ་ཉི་ཟླའི་རྒྱན་དུ་མས་སྤྲས་ཤིང་རུས་པའི་རྒྱན་དྲུག་དང་ལྡན་པ༔ དབུ་ལ་པྲོག་ཞུ་དང་རིགས་ལྔའི་དར་དཔྱང་གིས་བརྒྱན་པ༔ ཞབས་གར་སྟབས་ལིང་ཙམ་དུ་བཞུགས་པ༔ མཁའ་འགྲོ་རིགས་ལྔའི་ཕྱག་མཚན་མདའ་དར་བྷནྡྷ་བདུད་རྩིས་བཏམས་པ་བསྣམས་ཤིང་༔ གཅེར་མོ་རུས་པའི་རྒྱན་ཆ་དྲུག་དང་ལྡན་པ་བཅས་གསལ་བའོ༔ བདག་མདུན་གྱི་ཐུགས་ཀའི་ཧཱུྃ་གི་འཕྲོ་འདུས་མཁའ་སྤྱོད་ཨུ་རྒྱན་དག་པའི་ཞིང་ཁམས་ནས༔ གསང་བ་ཡེ་ཤེས་ཌཱཀྐི་ལ་མཁའ་སྤྱོད་ཀྱི་རྣལ་འབྱོར་མ་སྤྲིན་ལྟར་གཏིབས་པ་ལྟ་བུས་བསྐོར་བ་སྤྱན་དྲངས་ཏེ་རིག་མར་ཐིམ་པས༔ ཡེ་ཤེས་ཀྱི་མཁའ་འགྲོ་མར་མངོན་སུམ་དུ་གྱུར་པའི་འདུན་པ་མཛོད༔ ཧཱུྃ༔ མ་མི་མིན་ཡེ་ཤེས་མཁའ་འགྲོ་མ༔ དབུས་སངས་རྒྱས་རིགས་ཀྱི་མཁའ་འགྲོ་འབུམ༔ ཤར་རྡོ་རྗེ་རིགས་ཀྱི་མཁའ་འགྲོ་འབུམ༔ ལྷོ་རིན་ཆེན་རིགས་ཀྱི་མཁའ་འགྲོ་འབུམ༔ ནུབ་པདྨ་རིགས་ཀྱི་མཁའ་འགྲོ་འབུམ༔ བྱང་ལས་ཀྱི་རིགས་ཀྱི་མཁའ་འགྲོ་འབུམ༔ མཚམས་འཇིག་རྟེན་རིགས་ཀྱི་མཁའ་འགྲོ་འབུམ༔ མ་གནས་འདིར་བྱོན་ལ་བྱིན་གྱིས་རློབས༔ ཐུགས་རྗེའི་སྤྲིན་ཕུང་ཐིབས་སེ་ཐིབ༔ བྱིན་རླབས་ཆར་རྒྱུན་ན་ར་ར༔ མོས་གུས་འབྲས་བུ་ཆི་ལི་ལི༔ ཐབས་ཀྱི་རྒྱན་ཆ་ཁྲོ་ལོ་ལོ༔ ཤེས་རབ་ཉམས་དབྱངས་ཀྱུ་རུ་རུ༔ བརྡ་འགྲོས་གར་སྟབས་ཁྱུགས་སེ་ཁྱུག༔ མཁའ་འགྲོའི་བརྡ་སྐད་དི་རི་རི༔ མཁའ་འགྲོ་བྱེ་བ་འབུམ་དང་བཅས༔ གནས་འདིར་དབང་བསྐུར་བྱིན་ཆེན་ཕོབ༔ གསང་བ་བདེ་ཆེན་རིག་མ་འདིར༔ ཡེ་ཤེས་མཁའ་འགྲོའི་དབང་བསྐུར་ཅིག༔ གྲུབ་པའི་གནས་མཆོག་དམ་པ་འདི༔ གཞལ་ཡས་ཁང་དུ་བྱིན་གྱིས་རློབས༔ དཀྱིལ་འཁོར་རྫས་ལ་མདངས་ཕྱུང་ནས༔ མོས་པའི་བུ་ལ་འཇའ་ལུས་སྩོལ༔ ཨོྃ་བཛྲ་ས་མཱ་ཡ་ཛཿཛཿ ཛཿཧཱུྃ་བཾ་ཧོཿ ཨོྃ་ཨ་བེ་ཤ་ཡ་ཛཿཛཿ «དབང་ཞུ་མཁན་རྣམས་ཀྱིས་འདི་ཡི་རྗེས་ཟློས་མཛོད༔» ཨོྃ་བདེ་གཤེགས་གསང་བའི་དབྱིངས་ཕྱུག་ཡུམ༔ དུས་གསུམ་སངས་རྒྱས་བསྐྱེད་པའི་མ༔ ཡུམ་མཆོག་རྡོ་རྗེ་རྣལ་འབྱོར་མ༔ གྲོལ་ལམ་ཕོ་ཉའི་དངོས་གྲུབ་སྩོལ༔ «དེ་ནས་དམ་ཆུ་སྦྱིན་པ་ནི༔» ཧཱུྃ་བཾཿ དྲི་མེད་པདྨ་རཀྟའི་བཅུད༔ འདི་བཟུང་ཟག་མེད་དགའ་བཞི་འཆར༔ དམ་མེད་རྣམས་ཀྱི་སྙིང་ཁྲག་སྐེམ༔ དེ་བས་དམ་སྲུངས་ས་མ་ཡ༔ «དེ་ནས་བུམ་པ་ཐོགས་ཏེ༔» ཧཱུྃ༔ འཇའ་ལུས་རྡོ་རྗེ་བུམ་པའི་དབང་༔ སྐལ་ལྡན་ཁྱོད་ལ་བསྐུར་བ་ཡིས༔ མཁའ་འགྲོ་བསྐྱེད་པའི་དམ་ཚིག་སྲུངས༔ དགའ་བ་ཉམས་སུ་མྱོང་བར་གྱིས༔ ཨོྃ་བཛྲ་མུ་ཏྲ་དྷ་ར་ཧོཿ «བྷནྡྷ་ཐོགས་ཏེ༔» ཧཱུྃ༔ ཡེ་ཤེས་རླུང་ནི་བྷནྡྷའི་དབང་༔ སྐལ་ལྡན་ཁྱོད་ལ་བསྐུར་བ་ཡིས༔ མཁའ་འགྲོ་སྒྲུབ་པའི་དམ་ཚིག་སྲུངས༔ མཆོག་དགའ་ཉམས་སུ་མྱོང་བར་གྱིས༔ ཨོྃ་ཨནྜི་ཡེ་ཧོཿ «དེ་ནས་སིནྡྷུ་ར་ཡི་དཀྱིལ་འཁོར་ཧ་རི་ནི་ས་བཀོད་པ་གནས་སུ་བསྟིམ༔» ཧཱུྃ་བདེ་ཆེན་ཐིག་ལེ་དཀྱིལ་འཁོར་དབང་༔ སྐལ་ལྡན་ཁྱོད་ལ་བསྐུར་བ་ཡིས༔ མཁའ་འགྲོའི་རྫོགས་རིམ་དམ་ཚིག་སྲུངས༔ ལྷན་སྐྱེས་ཉམས་སུ་མྱོང་བར་གྱིས༔ ཨོྃ་ཛྙཱ་ན་སུ་ཁ་ཁཾ་ཡེ་སྭཱ་ཧཱ༔ «དེ་ནས་རིགས་མའི་ཕྱག་གཡོན་གྱི་སྲིན་མཛུབ་ལ་ཡེ་ཤེས་ལྔའི་དར་ཐག་བཏགས་ལ༔ སློབ་མའི་ལག་ཏུ་གཏད༔» ཧཱུྃ༔ ཟག་མེད་འཇའ་ལུས་སྒྲུབ་པའི་གྲོགས༔ གསང་བ་ཡེ་ཤེས་མཁའ་འགྲོ་མ༔ དེ་རིང་སློབ་བུ་ཁྱོད་ལ་གཏད༔ དགའ་བྲལ་ཆེན་པོ་ཉམས་སུ་མྱོང་༔ ཨོྃ་བཛྲ་རཱ་ག་ཡ་ཧོཿཔདྨ་ཨཀྵོ་བྷྱ་སྭཱ་ཧཱ༔ དེས་དབང་བཞི་ཐོབ་ནས་གྲོལ་ལམ་བཞིན་མངོན་དུ་གྱུར༔ དགའ་བཞི་ལྷན་ཅིག་སྐྱེས་པའི་བདེ་བ་མྱོང་ནས༔ མི་རྟོག་པའི་ཡེ་ཤེས་ཆེན་པོ་ངོ་བོ་ཉིད་ཡིན་པར་ངོས་བཟུང་༔ འབེབས་ལྡོག་འདྲེན་བཀྲམ་བཞི་ཡིས་ཆོས་སྐུ་འཇའ་ལུས་ཀྱི་གོ་འཕང་འགྲུབ༔ སྟེང་སྒོ་ཡེ་ཤེས་མངོན་དུ་གྱུར་ནས༔ འོག་སྒོ་བདེ་བ་ཆེན་པོ་ལམ་དུ་འགྲོ༔ སྟེང་ནས་ཡེ་ཤེས་ཆར་རྒྱུན་རྟག་ཏུ་ཕབ་པའི་བདེ་བས་ལུས་ཁེང་༔ འོག་ཆུ་རྒྱུན་གྱི་འགྲིམ་འགྲུལ་བཀག་ནས་རྫིང་གི་བཅུད་འཁྱིལ་བའི་སྒྱུ་ལུས་དཔག་བསམ་ལྗོན་ཤིང་བསྐྱེད༔ རྩ་བ་ཡེ་ཤེས་ཀྱི་གཞི་ཚུགས༔ སྡོང་པོ་ཆོས་སྐུའི་དཔུང་ཚན་ཧྲག༔ ཡོན་ཏན་ཀུན་ལྡན་གྱི་ཡལ་ག་ཕྱོགས་བཅུར་གྱེས༔ སྙིང་རྗེའི་ལོ་འདབ་ཕུན་ཚོགས་སུ་ཕྱུག༔ རིག་པ་ཤེས་རབ་ཀྱི་རྣམ་པར་ཁ་ཕྱེ༔ འབྲས་བུ་འཇའ་ལུས་རྡོ་རྗེའི་སྐུ་མངོན་དུ་གྱུར༔ སྙན་བརྒྱུད་རྡོ་རྗེའི་དབྱངས་ཅན་མཆོག་གི་སེམས་དཔའ་ཡང་དག་པ་དེ་ཡི་ལམ་དུ་འཇུག་པའི་ཚེ༔ ཉམས་ལེན་དང་བརྩོན་འགྲུས་ཀྱང་དགོས་སོ༔ ས་མ་ཡ༔ «རྟག་ཏུ་ཧ་རི་ནི་སའི་བླ་འཁོར་འཆང་༔ ལྟེ་བར་»ཧཱུྃ༔ «རྩིབས་དྲུག་ལ༔» ཧཿརིཿནིཿསཿབཾཿམུཾཿ «རྩིབས་མཆན་ལ༔» མུཿཊཿཎིཿཛཿབཾཿཐུནཿ «ཕྱི་རོལ༔» ཨོྃ་བཾ་བཛྲ་ཧྲི་ཎི་པྲ་མོ་ཐུན་པྲ་མོ་ཐུན་པྲ་མོ་ཏི་རི་ན་ལེ་མ་ས་མ་ཡ་ཐུན༔ ཨོྃ་ཟབ་ཟེ་ཟོ་ཝི་ཊ་ལོ་ཁུག་བཾ་ཐུན་ཛཿ བདག་འཆང་བ་པོ་ལ་མ་སྲིང་མཁའ་འགྲོ་རྟག་ཏུ་འཁོར་ཞིང་གྲོག་དན་པར་གྱུར་ཅིག༔ ཨོྃ་བཛྲ་རཏྣ་པདྨ་ཀརྨ་ས་མ་ཡ་ཎིག་ནལ་ཧ་ཕྲུམ་ཀ་ཀ་ཀི་ཀི་ཤག་ཤག་སུ་ར་སི་ཐུན་ཐུན་སྭཱ་ཧཱ༔ ཀུ་རུ་ཀོ་བི་ར་མཉྫུ་པ་ཤཾ་ཏྲི་ར་ཏྲི་འགྲིམ་འགྲིམ་སྭཱ་ཧཱ༔ «ཞེས་བྲིས༔ དེ་ཡི་ཕྱི་རིམ་པདྨའི་ཕྲེང་བས་བསྐོར༔ རང་སྔགས་ཁྲི་ཡིས་རབ་གནས་བྱ༔ རྫས་ནི་ལི་ཁྲི༔ རྒྱ་མཚལ༔ དངུལ་ཆུ༔ ཁབ་ལེན་རྡོ༔ འཇོལ་མོའི་མཚན་མ༔ བྱ་ཕོའི་སྣ་སྡེར་དང་སྙིང་བཅས་ཛཱ་ཏིའི་ཕྱེ་མས་བརླན་ལ་དར་དམར་དུ་དྲིལ་ནས་འཆང་༔ རིགས་ལྡན་བཅུ་ཡི་ལག་བརྒྱུད་པར་བྱས་ནས་རང་གིས་ལེན་པ་གནད་ཡིན༔ མ་རྙེད་ན་རིགས་ལྡན་གཉིས་བྱ༔ རྟག་ཏུ་དྲོད་ལྡན་འཆང་༔ ས་མ་ཡ༔» «དབང་འདི་ཉིད་སྔོན་འགྲོ་དངོས་གཞི་རྗེས་ཀྱི་བྱ་བ་ཐམས་ཅད་ལ་དགོངས་ཏེ༔ དཔེར་ན་དཀྱིལ་འཁོར་གཙོ་བུམ་མཚོན་པ་ཡིན༔ དབང་འདི་མ་ཐོབ་ན་དཀྱིལ་འཁོར་གཞུང་གི་ཉེ་ལམ་མེད་པ་ཡིན་ཏེ་དོ་ཤིན་ཏུ་གལ་ཆེའོ༔ »ས་མ་ཡ༔ «ཐམས་ཅད་ཀྱིས་རིག་མའི་ཞབས་པུས་སྤྱི་བོར་བླངས་ཏེ༔ ཕྱག་ཐལ་མོ་སྦྱར་བའི་བར་དུ་མེ་ཏོག་རེ་རེ་ཐོགས་ལ༔ རྗེས་ཟློས་བྱ༔» ཧོཿ གསང་བ་བླ་མེད་ལམ་གྱི་མཆོག༔ ཡེ་ཤེས་མཁའ་འགྲོའི་དམ་ཚིག་ལ༔ མི་འདའ་མི་རྟོག་སྲོག་ལྟར་བཟུང་༔ རྟག་ཏུ་འཇའ་ལུས་བསྒྲུབ་པ་ཡི༔ བསྐྱེད་རྫོགས་སྙིང་པོ་འཛིན་ལ་གནས༔ «རྡོ་རྗེ་སློབ་དཔོན་གྱིས༔» ཧོཿ སྐལ་ལྡན་རྣམས་ཀྱིས་ལེགས་པར་ཉོན༔ ཟབ་ལམ་བདེ་བ་ཆེན་པོ་ཡི༔ ཨུ་དུམ་ཝཱ་རའི་མེ་ཏོག་ལྟར༔ ཡོན་ཏན་ཀུན་ལྡན་རྙེད་པར་དཀའ༔ རྒྱ་མཚོའི་གླིང་གི་ནོར་བུ་བཞིན༔ ཀ་དག་ཡེ་ཤེས་རང་གསལ་འདི༔ ཙམ་པ་ཀ་ཡི་མེ་ཏོག་ལྟར༔ དུས་དྲུག་རྐྱེན་གྱིས་ཡ་མི་ང་༔ འཕགས་པའི་བྱིན་རླབས་གཏེར་དུ་སྦས༔ འོག་སྒོ་དགའ་བཞི་གྲོལ་ལམ་འདི༔ སྒྲ་གཅན་འཁོར་ལོའི་ཟོམ་དང་འདྲ༔ སྣང་སྲིད་དཀར་དམར་དྭངས་སྙིགས་ཕྱེ༔ ཕོ་ཉའི་གནད་ཀྱིས་ངོ་སྤྲོད་འདི༔ རིགས་ལྔའི་བདེ་བ་སྐད་ཅིག་སྟོན༔ བཅུ་དྲུག་དཔལ་མོའི་རོལ་རྩེད་ཡིན༔ སྨྲ་བརྗོད་ཁ་ཡི་ཚིག་ལས་འདས༔ རྫོགས་པ་ཆེན་པོའི་ས་ལམ་ཡིན༔ དེ་བས་དམ་ཚིག་འཆང་བར་བྱ༔ མཁའ་འགྲོའི་སྐུ་ཡི་དམ་ཚིག་ཏུ༔ བུད་མེད་རྣམས་ལ་སྨད་མི་བྱ༔ སྐྱོན་དུ་ལྟ་དང་ལོག་བཅོལ་སྤང་༔ མཁའ་འགྲོའི་གསུང་གི་དམ་ཚིག་ཏུ༔ བུད་མེད་རྣམས་ལ་སྡང་མི་བྱ༔ ཁོང་ཁྲོ་གདུག་སེམས་སྤང་བར་བྱ༔ མཁའ་འགྲོའི་ཐུགས་ཀྱི་དམ་ཚིག་ཏུ༔ བུད་མེད་རྣམས་ལ་འཚེ་བ་སྤང་༔ དཀྱིལ་འཁོར་གསུམ་གྱིས་དག་སྣང་སྦྱང་༔ མཁའ་འགྲོའི་ཡོན་ཏན་དམ་ཚིག་ཏུ༔ རྡོ་རྗེ་སློབ་དཔོན་གཟུངས་མ་དང་༔ རིགས་རུས་སྲས་བཅས་འདུན་པས་བསྟོད༔ མཁའ་འགྲོའི་ཕྲིན་ལས་དམ་ཚིག་ཏུ༔ རྟག་ཏུ་གསང་བ་ཌཱཀྐི་བརྟེན༔ བྷ་གའི་དཀྱིལ་འཁོར་མཆོད་པར་བྱ༔ མཁའ་འགྲོའི་གསང་བའི་དམ་ཚིག་ཏུ༔ ཉ་སྟོང་དུས་མཆོད་མི་བཅག་ཅིང་༔ ཚོགས་བརྒྱ་བསྐང་བརྒྱས་སྒྲིབ་སྦྱོང་འབུང་༔ རྟེན་འབྲེལ་དགེ་བའི་གནས་ཆེན་དུ༔ རིགས་ལྡན་མཁའ་འགྲོ་ཐམས་ཅད་ཀྱིས༔ ཚོགས་འཁོར་བཤམ་པའི་གྲོགས་བགྱིས་ནས༔ རིགས་འདུས་རྩ་གསུམ་དཀྱིལ་འཁོར་དུ༔ ཕྱག་འཚལ་མཆོད་པ་འབུལ་བར་བགྱིས༔ མཎྜལ་ཡིག་བརྒྱ་ཅི་ནུས་བཟླ༔ མ་འོངས་རྔ་ཡབ་ཞིང་ཁམས་སུ༔ ཡང་ཡང་ཚོགས་པའི་རྟེན་འབྲེལ་བྱ༔ སྐུ་གསུང་ཐུགས་ཀྱི་རྟེན་རྣམས་ལ༔ རབ་གནས་ཞབས་བརྟན་ལེགས་པར་ཕུལ༔ འཛམ་གླིང་དགེ་བའི་རླུང་རྟ་དང་༔ ས་བཅུད་བསོད་ནམས་བུམ་གཏེར་སྦ༔ རྗེས་ཤེས་བསྔོ་སྨོན་རྒྱས་འདེབས་བྱ༔ ས་མ་ཡ༔ «ཨེ་མ་ཟབ་པའི་མཐར་ཐུག་ལས༔ གསང་བ་ཌཱཀྐིའི་སྙན་བརྒྱུད་ནི༔ དབང་བཞི་བཀའ་ཆེན་ཆུ་བོའི་རྒྱུད༔ གླིང་བཞི་ནས་བབས་རྒྱ་མཚོར་ཚོགས༔ བསྲུབས་པའི་བཅུད་ཀྱི་དྭངས་མ་བཞིན༔ ཡང་སྙིང་ལུས་མེད་མཁའ་འགྲོའི་སྐོར༔ མཚོ་རྒྱལ་བདེ་ཆེན་གསང་ལམ་འདི༔ མ་འོངས་དུས་ཀྱི་ཐ་མ་ལ༔ ཆོས་ཀྱི་བདག་པོ་བུ་ལ་སྤྲོད༔ བཀའ་འདི་གནོད་སྦྱིན་གསུམ་གྱིས་སྐྱོངས༔ ལམ་མཆོག་འདི་ལ་འཇུག་པ་རྣམས༔ མཁའ་སྤྱོད་འཇའ་ལུས་འགྲུབ་ནས་སུ༔ རིག་འཛིན་དགོངས་པ་འཁྱཽང་བར་ཤོག༔ ས་མ་ཡ༔ རྒྱ་རྒྱ་རྒྱ༔» «གཏེར་རྒྱ༔ སྦས་རྒྱ༔ ཟབ་རྒྱ༔ མི་ནུབ་རྒྱ༔ གསང་རྒྱ༔ ཁོ་བོ་ཨོ་རྒྱན་རྩ་གསུམ་གླིང་པ་ཆོས་ཀྱི་རྒྱ་མཚོས་ས་ཁྱི་ལོར་བསམ་ཡས་མཆིམས་ཕུ་དགེའུ་གོང་ནས་གདན་དྲངས་ཤིང་། ལྕགས་མོ་ཕག་གི་ལོར་མདོ་ཁམས་སྐྱེད་མོས་ཚལ། ནང་ཆེན་རྒྱལ་པོའི་ཨུར་འགོས་སུ་ཤོག་སེར་ནས་ཞལ་བཤུས་སོ། ཡི་གེ་པ་འདི་སྔགས་ལམ་དུ་མི་ཕྱེད་པའི་དད་པ་ཐོབ་པའི་ཀུན་དགའ་བློ་གྲོས་ཀྱིས་བྲིས་པས་སྔགས་བསྟན་མི་ཉམས་ཤིང་ཡུན་དུ་བརྟན་པའི་རྒྱུར་གྱུར་ཅིག། །། »